allantois
Store norske leksikon,Biologi,Vitenskapsgrener i biologien,Anatomi,Dyrenes anatomi
Allantois er en utposning fra bakre del av fosterets tarm hos krypdyr, fugler og pattedyr. Hos krypdyr og fugler fungerer allantois som en blære for oppsamling av ekskresjonsprodukter, men også som åndedrettsorgan. Hos pattedyr inngår den i dannelsen av morkaken, og har betydning for ernæringen av fosteret, i tillegg til åndedretts-og stoffutvekslingsfunksjoner.
Allantois vokser ut fra fosteret gjennom navlesnoren og blir liggende, på samme måte som plommesekken, mellom den innerste fosterhinnen (amnion) og de ytre fosterhinnene.Allantoisveggen er rikt forsynt med blodårer som er forbundet med blodomløpet til fosteret. Allantois kan vokse delvis sammen med den ytre fosterhinnen og forsyne denne med blodårer. Derved utvikles et kretsløp som forbinder fosterets blodårer med blodårene i den ytre fosterhinnen. Les mer i Store norske leksikon fosterhinner